15-ஆம் நூற்றாண்டு முதல் அடுத்த மூன்று நூற்றாண்டுகளுக்கு லபுவான் உட்பட போர்னியோவின் வடக்கு, மேற்குக் கரைகள் புருணை சுல்தானகத்தின் பகுதிகளாக இருந்தன. 18-ஆம் நூற்றாண்டில், லபுவான் பிரித்தானியரின் கட்டுப்பாட்டுக்குள் வந்தது. 1846 டிசம்பர் 18 இல் ஜேம்சு புரூக் புருணை சுல்தான் ஒமார் அலி சபியுதீனுடன் செய்துகொண்ட உடன்பாட்டின்படி, இத்தீவை பிரித்தானியாவுக்காக வாங்கினார். பிரித்தானியக் கடற்படை அதிகாரி ரொட்னி மண்டி என்பவர் புருணை சென்று இம்முடிவுகளை மேற்பார்வை செய்தார். 1846 டிசம்பர் 24 அன்று இத்தீவு பிரித்தானிய அரச குடியேற்ற நாடானது. கடற்கொள்ளையர்களுக்கு எதிரான போரில் பிரித்தானியா செய்த உதவிகளுக்காக இத்தீவு பிரித்தானியாவுக்கு வழங்கப்பட்டதாகக் கூறப்படுகிறது. வேறு சில ஆதாரங்கள், அரச கடற்படையினால் புருணை சுல்தான் பயமுறுத்தப்பட்டதாகவும் , அதற்கு அடிபணிந்தே இத்தீவை பிரித்தானியாவுக்கு வழங்க சுல்தான் இணங்கினார் எனவும் கூறுகின்றன.

இரண்டாம் உலகப் போரின் போது, லபுவான் 1942 சனவரி 3 முதல் சூன் 1945 வரை சப்பானின் பிடியில் இருந்தது. சப்பானியக் கடற்படை வடக்கு போர்னியோ முழுவதையும் கைப்பற்றியிருந்தது. இத்தீவு சப்பானியப் படைகளுக்கு நிருவாக மையமாக சேவையாற்றியது. சப்பானிய அரசு இத்தீவுக்கு "மைடா தீவு" எனப் பெயரிட்டிருந்தது. வடக்கு போர்னியோவில் வானூர்தி விபத்தில் கொல்லப்பட்ட சப்பானிய இராணுவத் தளபதி மைடா-0சீமாவின் நினைவாக இப்பெயர் சூட்டப்பட்டது. கூட்டுப்படையினரின் தாக்குதல் இப்பகுதியில் அதிகரிக்கத் தொடங்கிய வேளையில், சப்பான் இங்கு பெரும் கடற்படைத்தளம் ஒன்றை நிறுவியது.

மக்கள் பரம்பல்
மக்கள் தொகையும் சமயமும்
வரலாறு
புவியியல்